CELEX: 32020R0003
Language: sk
Date: 2019-08-28 00:00:00
Title: Delegované nariadenie Komisie (EÚ) 2020/3 z 28. augusta 2019, ktorým sa stanovuje plán pre odhadzovanie úlovkov venušiek rodu Venus (Venus spp.) v talianskych pobrežných vodách

6.1.2020   
               
               
                  SK
               
               
                  Úradný vestník Európskej únie
               
               
                  L 2/1
               
            
         DELEGOVANÉ NARIADENIE KOMISIE (EÚ) 2020/3
         z 28. augusta 2019,
         ktorým sa stanovuje plán pre odhadzovanie úlovkov venušiek rodu Venus (Venus spp.) v talianskych pobrežných vodách
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (2), a najmä na jeho článok 15 ods. 2,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (3), a najmä na jeho článok 15a,
         keďže:
         
                     (1)
                  
                  
                     Cieľom nariadenia (EÚ) č. 1380/2013 je postupne odstrániť odhadzovanie úlovkov v rybolove Únie zavedením povinnosti vylodiť úlovky druhov, na ktoré sa vzťahujú obmedzenia výlovu, a v Stredozemnom mori aj úlovky druhov, na ktoré sa vzťahujú minimálne veľkosti.
                  
               
                     (2)
                  
                  
                     V súlade s článkom 15 ods. 1 písm. d) nariadenia (EÚ) č. 1380/2013 sa povinnosť vylodiť úlovky pri love určitých druhov žijúcich pri morskom dne v Stredozemnom mori uplatňuje na druhy charakterizujúce daný rybolov najneskôr od 1. januára 2017 a na ostatné druhy najneskôr od 1. januára 2019.
                  
               
                     (3)
                  
                  
                     Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaných aktov plány pre odhadzovanie úlovkov na obdobie najviac troch rokov, ktoré možno predĺžiť o ďalšie celkové obdobie troch rokov, a to na základe spoločných odporúčaní vypracovaných členskými štátmi po konzultácii s relevantnými poradnými radami. Plány pre odhadzovanie úlovkov môžu obsahovať špecifikácie uvedené v článku 15 ods. 5 písm. a) až e) nariadenia (EÚ) č. 1380/2013 vrátane stanovenia minimálnych ochranných referenčných veľkostí.
                  
               
                     (4)
                  
                  
                     Článkom 15a nariadenia (ES) č. 1967/2006 a článkom 15 ods. 2 nariadenia (EÚ) 2019/1241 sa Komisia splnomocňuje, aby na účely prijatia plánov pre odhadzovanie úlovkov a pre druhy, na ktoré sa vzťahuje povinnosť vylodiť úlovky, stanovila minimálne ochranné referenčné veľkosti s cieľom zabezpečiť ochranu mláďat morských organizmov. Podľa týchto článkov sa minimálne ochranné referenčné veľkosti môžu v prípade potreby odchyľovať od veľkostí stanovených v prílohe III k uvedenému nariadeniu a po nadobudnutí účinnosti článku 32 nariadenia (EÚ) 2019/1241 od veľkostí stanovených v prílohe IX k nariadeniu (EÚ) 2019/1241.
                  
               
                     (5)
                  
                  
                     Delegovaným nariadením Komisie (EÚ) 2016/2376 (4) sa stanovil plán pre odhadzovanie úlovkov venušiek rodu Venus (Venus spp.) v talianskych pobrežných vodách od 1. januára 2017 do 31. decembra 2019 na základe odporúčania predloženého Talianskom.
                  
               
                     (6)
                  
                  
                     Taliansko ako jediný členský štát s priamym hospodárskym záujmom v oblasti lovu venušiek rodu Venus (Venus spp.) v talianskych pobrežných vodách geografických podoblastí GFCM 9, 10, 17 a 18 predložilo Komisii v súlade s postupom uvedeným v článku 18 nariadenia (EÚ) č. 1380/2013 nové spoločné odporúčanie týkajúce sa plánu pre odhadzovanie úlovkov z populácie venušiek rodu Venus (Venus spp.) po konzultácii s Poradnou radou pre Stredozemné more (MEDAC).
                  
               
                     (7)
                  
                  
                     Nové spoločné odporúčanie, ktoré predložilo Taliansko, preskúmal Vedecký, technický a hospodársky výbor pre rybárstvo (STECF) na svojom plenárnom zasadnutí 1. – 5. júla 2019 (5).
                  
               
                     (8)
                  
                  
                     V novom spoločnom odporúčaní sa navrhuje uplatňovať výnimku na základe vysokej miery prežitia venušiek rodu Venus (Venus spp.) pri love vykonávanom s hydraulickými dredžami v talianskych pobrežných vodách geografických podoblastí GFCM 9, 10, 17 a 18. Členský štát poskytol vedecké dôkazy s cieľom preukázať vysokú mieru prežitia venušiek rodu Venus (Venus spp.) pri tomto druhu rybolovu a predložil vedecký program monitorovania. Dôkazy boli predložené výboru STECF, ktorý dospel k záveru, že treba počítať s vysokou mierou prežitia odhodených úlovkov. Výbor STECF dospel ďalej k záveru, že navrhovaný vedecký program monitorovania by mal poskytnúť spoľahlivé údaje a informácie, aby bolo možné posúdiť účinky plánu pre odhadzovanie úlovkov. Vzhľadom na toto posúdenie je vhodné zahrnúť túto výnimku do tohto nariadenia na obdobie 3 rokov.
                  
               
                     (9)
                  
                  
                     V novom spoločnom odporúčaní sa okrem toho navrhuje, aby sa naďalej uplatňovala znížená minimálna ochranná referenčná veľkosť pre venušky rodu Venus (Venus spp.), ktorá bola ustanovená v delegovanom nariadení (EÚ) 2016/2376 odchylne od prílohy III k nariadeniu Rady (ES) č. 1967/2006. Výbor STECF skonštatoval, že znížená minimálna ochranná referenčná veľkosť je stále väčšia ako stanovená veľkosť pri dosiahnutí pohlavnej zrelosti a že neexistuje žiadny dôkaz, ktorý by naznačoval, že zníženie minimálnej ochrannej referenčnej veľkosti by malo škodlivý vplyv na populáciu. Dospel teda k záveru, že žiadosť o uplatňovanie zníženej minimálnej ochrannej referenčnej veľkosti sa zdá byť primeraná. Zároveň sa však domnieva, že minulé a predpokladané budúce vplyvy zníženej minimálnej veľkosti na mieru využívania a na biomasu populácie nie je možné v plnej miere posúdiť. Preto by boli potrebné ďalšie štúdie a údaje o týchto vplyvoch. Nariadenie (EÚ) 2019/1241, ktorým sa ustanovujú regionálne technické opatrenia pre Stredozemné more v prílohe IX, nadobudlo účinnosť až 14. augusta 2019 a nestanovuje prechodné opatrenia, pokiaľ ide o postup prijímania delegovaných aktov, ktorými sa menia takéto regionálne technické opatrenia. Spoločné odporúčanie predložilo Taliansko a výbor STECF ho posúdil pred nadobudnutím účinnosti nariadenia (EÚ) 2019/1241, a preto neodkazovalo na nariadenie (EÚ) 2019/1241. Napriek tomu sa Komisia vzhľadom na tieto výnimočné okolnosti domnieva, že na základe informácií, ktoré mala k dispozícii v tomto štádiu k spoločnému odporúčaniu a posudku výboru STECF, sa nezdá, že by navrhovaná znížená minimálna ochranná referenčná veľkosť bola v rozpore s požiadavkami stanovenými pre technické opatrenia v článku 15 nariadenia (EÚ) 2019/1241. Vzhľadom na uvedené závery je vhodné udeliť požadovanú výnimku len na jeden rok.
                  
               
                     (10)
                  
                  
                     Opatrenia navrhované v spoločnom odporúčaní sú v súlade s článkom 18 ods. 3 nariadenia (EÚ) č. 1380/2013.
                  
               
                     (11)
                  
                  
                     Členský štát by v záujme zabezpečenia primeranej kontroly vykonávania povinnosti vylodiť úlovky mal zostaviť zoznam plavidiel, na ktoré sa toto nariadenie vzťahuje.
                  
               
                     (12)
                  
                  
                     Keďže opatrenia stanovené v tomto nariadení majú priamy vplyv na ekonomické činnosti v súvislosti s rybolovom a plánovaním rybárskej sezóny plavidiel Únie, toto nariadenie by malo nadobudnúť účinnosť ihneď po jeho uverejnení.
                  
               
                     (13)
                  
                  
                     Malo by sa uplatňovať od 1. januára 2020 na obdobie troch rokov. Uplatňovanie zníženej minimálnej ochrannej referenčnej veľkosti pre venušky rodu Venus (Venus spp.) s dĺžkou 22 mm by sa malo obmedziť na jeden rok,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            
               1.   V tomto nariadení sa špecifikujú podrobnosti vykonávania povinnosti vylodiť úlovky podľa článku 15 ods. 1 nariadenia (EÚ) č. 1380/2013 v oblasti lovu venušiek rodu Venus (Venus spp.) v určitých talianskych pobrežných vodách.
            
            
               2.   Toto nariadenie sa uplatňuje na talianske pobrežné vody geografických podoblastí 9, 10, 17 a 18, ktoré patria pod právomoc Všeobecnej rybárskej komisie pre Stredozemné more (GFCM), ako sú vymedzené v prílohe I k nariadeniu Európskeho parlamentu a Rady (EÚ) č. 1343/2011 (6).
            
         
         
            Článok 2
            
               Výnimka z dôvodu vysokej miery prežitia venušiek rodu
               Venus (Venus
               spp.)
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa uplatňuje v talianskych pobrežných vodách geografických podoblastí GFCM 9, 10, 17 a 18 na úlovky venušiek rodu Venus (Venus spp.), ktoré nedosahujú minimálnu ochrannú referenčnú veľkosť a ktoré boli ulovené pomocou hydraulických dredží.
            
            
               2.   Pri odhadzovaní venušiek rodu Venus (Venus spp.) ulovených v prípadoch uvedených v odseku 1 sa venušky rodu Venus (Venus spp.) okamžite vypustia.
            
         
         
            Článok 3
            Minimálna ochranná referenčná veľkosť
            
               1.   Odchylne od minimálnej ochrannej referenčnej veľkosti stanovenej v prílohe IX k nariadeniu (EÚ) 2019/1241 minimálna ochranná referenčná veľkosť pre venušky rodu Venus (Venus spp.) v talianskych pobrežných vodách geografických podoblastí GFCM 9, 10, 17 a 18 má celkovú dĺžku 22 mm.
            
            
               2.   Meranie veľkosti venušiek rodu Venus (Venus spp.) sa vykonáva podľa prílohy IV k nariadeniu (EÚ) 2019/1241.
            
         
         
            Článok 4
            Zoznam plavidiel
            Orgány členských štátov do 31. decembra 2019 predložia Komisii prostredníctvom zabezpečeného kontrolného webového sídla Únie zoznam všetkých plavidiel oprávnených na lov venušiek rodu Venus (Venus spp.) pomocou hydraulických dredží v talianskych pobrežných vodách geografických podoblastí GFCM 9, 10, 17 a 18. Orgány členského štátu tento zoznam priebežne aktualizujú.
         
         
            Článok 5
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2020 do 31. decembra 2022.
            Článok 3 sa však uplatňuje do 31. decembra 2020.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 28. augusta 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. EÚ L 354, 28.12.2013, s. 22.
         
            (2)  Ú. v. EÚ L 198, 25.7.2019, s. 105.
         
            (3)  Ú. v. EÚ L 409, 30.12.2006, s. 11.
         
            (4)  Delegované nariadenie Komisie (EÚ) 2016/2376 z 13. októbra 2016, ktorým sa stanovuje plán pre odhadzovanie úlovkov pri lastúrnikoch Venus spp. v talianskych pobrežných vodách (Ú. v. EÚ L 352, 23.12.2016, s. 48).
         
            (5)  https://stecf.jrc.ec.europa.eu/plen1902.
         
            (6)  Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44).